# Alice T. Schafer

Alice T. Schafer (Richmond, 18 de juny de 1915 - Lexington, 27 de setembre de 2009) va ser una matemàtica estatunidenca.

## Vida i obra

Els seus pares van morir quan ella era infant i va ser educada per la seva tia, Pearl Dickerson, a la vila de Scottsburg (Virgínia) amb el suport econòmic d'una altra tia que vivia a Richmond. Malgrat les seves bones notes en matemàtiques, el seu professor de matemàtiques a Scottsburg li va negar una carta de presentació per la universitat, al·legant que les dones no podien fer matemàtiques. Tot i així, a començaments dels anys 1930, va ingressar a la universitat de Richmond, on les coses tampoc van ser fàcils, ja que els colleges de nois i els de noies estaven a les ribes oposades del llac Westhampton i va haver de ser invitada a creuar, per poder assistir a les classes de matemàtiques més avançades. Tampoc va poder entrar a la biblioteca del campus. Es va graduar el 1936 i, després de tres anys donant classes a secundària per poder estalviar els diners necessaris, es va matricular de doctorat a la universitat de Chicago el 1939. Va obtenir el doctorat el 1942 amb una tesi sobre geometria projectiva diferencial dirigida per Ernest Preston Lane. A Chicago també es va casar amb el seu col·lega matemàtic, Richard Schafer, i va canviar el seu cognom de soltera, Turner, pel del seu marit.
Els anys següents, en plena Segona Guerra Mundial, va treballar al Laboratori Militar que el govern americà va instal·lar a la universitat Johns Hopkins per ajudar a l'esforç bèl·lic. Després va ser professora successivament al Swarthmore College (1948–1951), al Drexel Institute of Technology (1951–1953) i al Connecticut College (1954–1962), fins que el 1961 va ser contractada pel Wellesley College, al mateix temps que el seu marit era contractat pel MIT i establint la seva residència a Boston. Des de finals dels anys 1960's va organitzar unes trobades de dones, professionals i estudiants de matemàtiques, que van desembocar en la fundació, el 1971, de l'Associació de dones en les Matemàtiques, de la qual va ser presidenta el bienni 1973-1975.
Després de jubilar-se el 1980 del Wellesley College, encara va continuar col·laborant en tasques docents al Simmons College i al Marymount College fins que es va retirar definitivament el 1996.

## Referències

* ↑ Morrow i Perl, 1998, p. 209.
* ↑ Murray, 2001, p. 79.
* ↑ Benkart et al., 2010, p. 1.
* ↑ Morrow i Perl, 1998, p. 210-211.
* ↑ Benkart et al., 2010, p. 6.
* ↑ Morrow i Perl, 1998, p. 212.
* ↑ Lorenat, 2022, p. 343.
* ↑ Murray, 2001, p. 217.
* ↑ Benkart et al., 2010, p. 7.

## Bibliografia

* Benkart, Georgia; Srinivasan, Bhama; Gray, Mary; Rothschild, Linda; Maycock, Ellen; Davis, Chandler; Lorch, Lee; Dakin Voolich, Erica «President's Report - A Tribute to Alice Turner Schafer» (en anglès). AWM Newsletter, Vol. 40, Num. 1, 2010, pàg. 1-12. ISSN: 2364-5733.
* Gallian, Joseph A. «The First Twenty-Five Winners of the AWM Alice T. Schafer Prize» (en anglès). Notices of the American Mathematical Society, Vol. 66, Num. 6, 2019, pàg. 870-874. ISSN: 0002-9920.
* Leggett, Anne; Benkart, Georgia; Srinivasan, Bhama; Gray, Mary; Maycock, Ellen; Rothschild, Linda «Alice Turner Schafer (1915–2009): Remembrances» (en anglès). Notices of the American Mathematical Society, Vol. 57, Num. 9, 2010, pàg. 1116-1119. ISSN: 0002-9920.
* Lorenat, Jemma. «Alice Turner Schafer: Changing Expectations fro Women in Mathematics». A: Janet L. Beery, Sarah J. Greenwald, Cathy Kessel (eds.). Fifty Years of Women in Mathematics (en anglès). Springer, 2022, p. 343-354. ISBN 978-3-030-82657-4.
* Morrow, Charlene; Perl, Teri. Notable Women in Mathematics: A Biographical Dictionary (en anglès). Greenwood Press, 1998, p. 209-. ISBN 0-313-29131-4.
* Murray, Margaret A.M.. Women Becoming Mathematicians (en anglès). MIT Press, 2001. ISBN 0-262-13369-5.

## Enllaços externs

* O'Connor, John J.; Robertson, Edmund F. «Alice T. Schafer» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Riddle, Larry. «Alice Turner Schafer». Agnes Scott College, 2022. [Consulta: 10 agost 2022]. (anglès)
* S., Ana. «Alice Schafer. Fundadora de la Asociación para Mujeres en Matemàticas». Mujerícolas, 2016. [Consulta: 10 agost 2022]. (castellà)
* «Alice Schafer». CWM - International Mathematical Union. [Consulta: 10 agost 2022]. (anglès)